## Odluka Hrvatske agencija za elektroničke komunikacije od 9. prosinca 2009.

### NN 2/2010 (4.1.2010.), Odluka Hrvatske agencija za elektroničke komunikacije od 9. prosinca 2009.

2 04.01.2010 Odluka Hrvatske agencija za elektroničke komunikacije od 9. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

30

Hrvatska agencija za poštu i elektroničke komunikacije na temelju članka 12. stavka 1. točke 9., članka 18. te članka 69. stavka 3. Zakona o elektroničkim komunikacijama (»Narodne novine« br. 73/08), u postupku donošenja Plana numeriranja, a radi provedbe istog, na temelju odluke Vijeća Hrvatske agencije za poštu i elektroničke komunikacije sa sjednice održane 9. prosinca 2009. godine donosi

ODLUKU

I. Ovom odlukom detaljnije se propisuje način provedbe Plana numeriranja (obrojčavanja) na sljedeći način:

a) Usluge nagradnih igara

1. Operatori elektroničkih komunikacija dužni su obavijestiti krajnje korisnike o regulaciji numeracije 65 za usluge nagradnih igara odnosno o roku aktivacije iste te paralelnom korištenju s postojećom 60 numeracijom, kao i roku prijelaznog razdoblja kako je određeno Planom numeriranja (obrojčavanja).

2. Operatori elektroničkih komunikacija dužni su 90 dana od ukidanja numeracije 60 obavještavati korisnike u obliku govorne poruke da je broj promijenjen.

b). Hitne službe

3. Kratki kodovi (brojevi) 192, 193, 194 i 155 rezervirani su za buduće potrebe hitnih službi (policija, vatrogasci, hitna medicinska pomoć i Nacionalna središnjica za usklađivanje traganja i spašavanja na moru). Isti će zamijeniti kratke kodove (brojeve) 92, 93, 94 i 9155, kako je određeno Planom numeriranja (obrojčavanja).

c) Kratki kodovi (brojevi) za ostale usluge

4. Kratki kôd (broj) obavijesti o telefonskim brojevima (988) bit će zamijenjen 1. srpnja 2010. godine novim 118XX brojevima, kako je određeno Planom numeriranja (obrojčavanja). Kratki kôd (broj) obavijesti o telefonskim brojevima prebacuje se pod uslugu davanja obavijesti o informacijama pretplatnika.

5. Prijelazno razdoblje istodobnog funkcioniranja 988 i 118XX brojeva je 6 mjeseci od dana implementacije 118XX broja odnosno 1. srpnja 2010. godine. Po isteku navedenog razdoblja operator HT – Hrvatske telekomunikacije d.d. smije postaviti neutralnu glasovnu poruku s obavijesti da je broj 988 zamijenjen novim 118XX brojevima, te da se popis navedenih brojeva može pronaći na internetskim stranicama HAKOM-a.

6. Ostali kratki kodovi (brojevi) nisu obuhvaćeni Planom numeriranja (obrojčavanja) već će ih Hrvatska agencija za poštu i elektroničke komunikacije (HAKOM) primarno dodjeljivati operatorima elektroničkih komunikacija i voditi u bazi podataka dodijeljenih adresa i brojeva.

7. U roku 30 dana od dana stupanja na snagu Plana numeriranja (obrojčavanja) postojeći korisnici kratkih kodova (brojeva) dužni su dostaviti HAKOM-u prijedlog za migraciju svake pojedine usluge sa sadašnjih kratkih kodova (brojeva) na nove kratke kodove (brojeve).

8. HAKOM rješava pojedinačne zahtjeve u roku 30 dana.

9. Nakon primarne dodjele operatori elektroničkih komunikacija dužni su u roku od 6 mjeseci od primitka Odluke o primarnoj dodjeli adresa ili brojeva implementirati nove (zamjenske) kodove (brojeve). Oba koda (broja) biti će paralelno u uporabi 12 mjeseci od dana implementacije primarno dodijeljenih kodova (brojeva). Nakon provedenih izmjena HAKOM će sve promjene učiniti javno dostupnima.

10. Prijelazno razdoblje istodobnog funkcioniranja starih i novih kratkih kodova (brojeva) je godinu dana od dana implementacije novih kodova (brojeva).

II. Ova odluka objavit će se u »Narodnim novinama« i internetskim stranicama HAKOM-a te ista stupa na snagu danom stupanja na snagu Plana numeriranja (obrojčavanja).

Obrazloženje

Vijeće HAKOM-a je na sjednici održanoj 19. listopada 2009. godine odlučilo otvoriti javnu raspravu u svezi problematike Plana numeriranja (obrojčavanja). HAKOM je pozvao sve zainteresirane da se uključe u javnu raspravu oko izrade navedenog plana otvaranjem javne rasprave na svojim internetskim stranicama u razdoblju od 20. listopada 2009. godine do 20. studenoga 2009. godine.

Na temelju članka 69. Zakona o elektroničkim komunikacijama (»Narodne novine« br. 73/08, u daljnjem tekstu: Zakon) djelotvorno upravljanje brojevnim prostorom u Republici Hrvatskoj kao prirodno ograničenim općim dobrom, radi osiguravanja razložne, ravnomjerne i djelotvorne uporabe adresa i brojeva, temelji se na međunarodnim propisima te međunarodnim ugovorima i sporazumima koji obvezuju Republiku Hrvatsku. HAKOM upravlja brojevnim prostorom, planira uporabu te provodi dodjelu brojeva, u skladu s Planom numeriranja (obrojčavanja). Plan numeriranja (obrojčavanja), kao i izmjene tog plana, donosi HAKOM nakon provedenog postupka javne rasprave u skladu s člankom 22. Zakona, vodeći pritom računa da potrebe operatora i korisnika usluga u vezi s dodjelom brojeva u svakom trenutku budu zadovoljene na transparentan, objektivan, ravnomjeran i nepristran način.

Planom numeriranja (obrojčavanja) utvrđuje se namjena brojeva, omogućuje se jednaka dostupnost odgovarajuće količine brojeva svim operatorima i korisnicima usluga, te se osigurava potreban brojevni prostor za prenosivost broja i odabir operatora, i za uvođenje novih elektroničkih komunikacijskih usluga.

HAKOM obavlja redovitu provjeru Plana numeriranja (obrojčavanja), i može izmijeniti plan radi ispunjavanja obveza na temelju međunarodnih propisa, ugovora ili sporazuma, ili radi zaštite dostupnosti brojeva, vodeći pritom računa o učinku tih izmjena, a osobito o izravnim i neizravnim troškovima prilagodbe koje u tom slučaju mogu imati operatori ili korisnici usluga.

Vijeće HAKOM-a je 9. prosinca 2009. donijelo novi Plan numeriranja (obrojčavanja) s ciljem stvaranja preduvjeta za daljnju liberalizaciju tržišta elektroničkih komunikacijskih mreža i usluga. Time se otvara mogućnost za ulazak na tržište novih operatora odnosno pružatelja usluga.

Slijedom navedenoga, a radi jednostavnije provedbe navedenog plana, Vijeće HAKOM-a je ovom odlukom detaljnije propisalo način provedbe Plana numeriranja (obrojčavanja) te je njome definiralo razdoblje pripreme, provedbe i završno razdoblje.

Naime, kako je Planom numeriranja (obrojčavanja) određeno vrijeme aktivacije numeracije 65 za usluge nagradnih igara, na način da je isto određeno od 1. siječnja 2010., te je također određeno i prijelazno razdoblje istodobnog funkcioniranja postojećih brojeva i novih brojeva u roku od 60 dana od dana implementacije novih brojeva, Vijeće HAKOM-a je radi osiguranja zaštite korisnika operatorima elektroničkih komunikacija odredilo obvezu obavještavanja krajnjih korisnika o navedenome. Slijedom navedenog, Vijeće HAKOM-a je odlučilo kao u točki I. a) ove odluke.

Numeracija za hitne službe je izmijenjena radi usklađivanja iste s CEPT/ECTRA Preporukom od 10. prosinca 1998. godine »Vodič za temeljne izmjene nacionalnog plana numeriranja i plana pozivanja». Naime, u većini europskih zemalja, slijedeći navedenu preporuku za pozivne brojeve hitnih službi koriste kratki kodovi (brojevi) koji započinju s znamenkom »1« (po uzoru na 112) dok se numeracijski raspon koji započinje s znamenkom »9« koristi za podatkovne usluge. Slijedom navedenoga Vijeće HAKOM-a je u Planu numeriranja (obrojčavanja) zamijenilo postojeće kratke kodove (brojeve) 92, 93, 94 i 9155 s novim brojevima 192, 193, 194 i 155. Ova zamjena naznačena je i u točki I. b) ove odluke.

Prijelazno razdoblje istodobnog funkcioniranja 988 i 118XX brojeva je 6 mjeseci od dana implementacije 118XX broja. Po isteku navedenog razdoblja operator HT – Hrvatske telekomunikacije d.d. smije postaviti neutralnu glasovnu poruku s obavijesti da je broj 988 zamijenjen novim 118XX brojevima, te da se popis navedenih brojeva može pronaći na internetskim stranicama HAKOM-a. O svemu navedenome Vijeće HAKOM-a je odlučilo u točki I.c) ove odluke.

Nadalje, za pojedine usluge nije nužno da budu sastavni dio Plana numeriranja (obrojčavanja) slijedom čega su one nisu uvrštene u isti. Tako pojedine usluge, npr. prijava međumjesnih razgovora (900), prijava međunarodnih razgovora (901), međunarodne obavijesti (informacije) (902), poluautomatsko buđenje (9100), automatska najava buđenja (9101), provjera upisanog automatskog buđenja (9102), poništavanje naloga za automatsko buđenje (9103), poništavanje više naloga za automatsko buđenje (9107), kontrolor domaćih i međunarodnih informacija (9121), kontrolor (9122), izvješće o vremenu (9166), društvo »Naša djeca« (9191), točno vrijeme (95), predaja brzojava telefonom (96), taksi služba (97XX), predaja brzojava faksimilom (9766), telefonska veza – CROAPAK (9767), opće obavijesti (informacije) 981, obavijesti o telefonskim brojevima (988), sportske obavijesti (9841) i informacija operatora javne opskrbe električnom energijom (982X) brisane iz Plana numeriranja (obrojčavanja). Tim uslugama Vijeće HAKOM-a dodijelit će nove kratke kodove (brojeve), prema zahtjevima operatora elektroničkih komunikacija te ovisno o raspoloživosti brojeva.

U Planu numeriranja (obrojčavanja) određeno je da se kratki kôd obavijesti o telefonskim brojevima (988) ukida po isteku razdoblja od 6 mjeseci od dana implementacije 118XX broja. Za dan implementacije određen je 1. srpnja 2009. Ovom odlukom Vijeće HAKOM-a pojasnilo je da se kratki kôd obavijesti o telefonskim brojevima prebacuje pod uslugu davanja obavijesti o informacijama pretplatnika.

Nadalje, ovom odlukom propisane su obveze operatora elektroničkih komunikaciju u svezi migracije pojedinih usluga s postojećih kratkih kodova (brojeva) na nove, i to u roku 30 dana od dana stupanja na snagu Plana numeriranja (obrojčavanja) HAKOM će pojedinačne zahtjeve operatora rješavati u roku 30 dana.

Nakon primarne dodjele operatori elektroničkih komunikacija dužni su u roku od 6 mjeseci od primitka Odluke o primarnoj dodjeli adresa ili brojeva implementirati nove (zamjenske) kodove (brojeve). Oba koda (broja) biti će paralelno u uporabi 12 mjeseci od dana implementacije primarno dodijeljenih kodova (brojeva). Nakon provedenih izmjena HAKOM će sve promjene učiniti javno dostupnima.

Prijelazno razdoblje istodobnog funkcioniranja starih i novih kratkih kodova (brojeva) je godinu dana od dana implementacije novih kodova (brojeva).

Slijedom navedenog, Vijeće HAKOM-a je na temelju članka 12. stavka 1. točke 9., članka 18. te članka 69. stavka 3. Zakona, u postupku donošenja Plana numeriranja (obrojčavanja), a radi jasnije provedbe istog odlučilo kao u točki I. ove odluke.

Ova odluka provedbenog je karaktera te se ista odnosi na pojašnjavanje i lakšu primjenu Plana numeriranja (obrojčavanja). Slijedom navedenog, ista stupa na snagu danom stupanja na snagu Plana numeriranja (obrojčavanja). Prema članku 14. stavku 4. Zakona ova odluka objavit će se u »Narodnim novinama« i internetskim stranicama HAKOM-a, kako je i odlučeno u točki II. ove odluke.

POUKA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od objave iste.

Klasa: 011-01/09-01/18

Urbroj: 376-12-09-02

Zagrebu, 9. prosinca 2009.

Predsjednik Vijeća
Miljenko Krvišek, dipl. ing. el., v. r.

Odluka, NN 2/2010-30